Salling Group kunne i sidste uge fortælle hvor 15 af de Fætter BR-butikker, der efter Top Toys konkurs alle måtte lukke, vil genåbne. Dengang lød det at Fætter BR ville vende tilbage til Aalborg i Algade. Og nu står det klart at butikkerne med den bjørnehueklædte figur som trækplaster også kommer til City Syd i Aalborg samt til Hjørring. Det er butikkerne på Løven 2 i Aalborg og Bispetorv 4 i Hjørring der i "de kommende måneder" vil åbne igen. Begge butikker var indtil Top Toys konkurs en del af Toys'R'us-kæden. Disse buitikker lukkede sammen med BR-butikkerne, og de opstår nu som en del af BR-brandet. Salling Group købte nemlig ikke Toys'R'us-brandet med i konkursboet. Fætter BR havde - før konkursen - også en butik i Aalborg Storcenter. Den kommer, i følge hvad der er meldt ud indtil nu, ikke til at genåbne. Søger personale I en pressemeddelelse fra Salling Group skriver Charlotte From, der er nyudnævnt chef for BR-gruppen, at man nu skal have ansat mindst 300 personer, der skal stå klar når de i alt 26 butikker kommer til at åbne henover foråret. - Vi har heldigvis allerede modtaget mange uopfordrede ansøgere fra dygtige kandidater, og jeg er ikke i tvivl om, at kunderne kommer til at møde nogle meget engagerede og dygtige BR-medarbejdere, når vi åbner butikkerne, udtaler Charlotte From.

Opsummering:
I alt vil 26 nye Fætter BR-butikker åbne i løbet af foråret.